ད་ལྟ་དུས་རབས་ཉི་ཤུ་རྩ་གཅིག་པ་འདིའི་ནང་ལ་འཛམ་གླིང་ཧྲིལ་བོའི་ཚན་རིག་དང་ཤེས་རིག་གི་འཕེལ་ཚད་ཧ་ཅང་མྱུར་བ་དང་ཆབས་ཅིག་རྒྱལ་ཁབ་ཕན་ཚུན་གྱི་དཔལ་འབྱོར་འགྲོ་འོངས་སོགས་ཀྱི་ཤུགས་རྐྱེན་ལས་རིག་གནས་ཀྱི་བཙན་འཛུལ་རབ་དང་རིམ་པ་མང་བོ་ཐོན་ནས་རིག་གནས་ཁ་ཤས་ཞིག་གཞི་མེད་དུ་གྱུར་བའི་ཉེན་ཚབས་ཧ་ཅང་ཆེན་པོ་འབྱུང་གི་རེད།དེར་བརྟེན་རིག་གནས་ཀྱི་ངོ་བོ་སྲུང་སྐྱོབ་བྱེད་པའི་ཆེད་དུ་འབད་རྒྱུ་ནི་མིར་སྐྱེས་པའི་དོན་སྒོ་ཞིག་རེད་ལ་མི་དང་སྲོག་ཆགས་ཀྱི་རྩ་བའི་ཁྱད་པར་ཞིག་ཀྱང་རེད།རྒྱུ་མཚན་འདིའི་དབང་གིས་ང་ཚོས་ཡིད་དཔྱོད་ཙམ་མ་ཡིན་པར་ལུང་རིགས་དཔེ་གསུམ་གྱི་དཔྱད་པར་བརྟེན་པའི་རིག་གནས་ཀྱི་བྱ་འགུལ་དང་ཆོས་རིག་གི་བགྲོ་གླེང་སོགས་ཐབས་སྣ་ཚོགས་བརྒྱུད་ནས་རིག་གནས་དར་རྒྱས་ཀྱི་ཕྱོགས་སུ་དམིགས་པ་གཏོད་རྒྱུ་ནི་ང་ཚོར་དུས་རབས་ཀྱིས་སྤྲད་པའི་འོས་འགན་ལྕི་མོ་ཞིག་རེད།སྔོན་གྱི་གནའ་སྲོལ་མང་བོ་ཞིག་མཁྲེག་འཛིན་གྱིས་རང་ལུགས་ཚད་མ་ཡིན་པར་ཡིད་ཆེས་ཀྱི་མིག་བཙུམས་ནས་སྡོད་པའི་དུས་རབས་དེ་གཞི་ནས་མཇུག་རྫོགས་ཟིན་ལ་གསར་དུ་དབུ་ཁྱུད་ཀྱིས་ཁྲིད་པའི་དེ་རིང་གི་དུས་ཚོད་འདིར་ང་ཚོས་ཡངས་པའི་རྒྱལ་ཁམས་ཀྱི་ཁྱོན་འདིར་ཞིབ་གཟིགས་གནང་ཚེ་ཁ་སང་གི་ཡོད་ཚད་རྨི་ལམ་གྱི་འགྲོས་བཞིན་འབྱུང་བཞིའི་དབྱིངས་སུ་ཐིམས་ཤིང་ད་ལྟ་ནས་ལས་འགོ་ཚུགས་པའི་བྱ་གཞག་མང་བོ་ཞིག་ལས་འཕྲོར་ཟད་པ་ངེས་པར་དུ་ཤེས་འོས་ལ་ཁྱད་པར་དུ་བོད་བཙན་པོའི་དུས་བཟུང་གསང་རྒྱ་དང་ཆག་འཇིག་སྣ་ཚོགས་བརྒྱུད་ནས་སླེབས་མྱོང་ཡོད་པའི་བོན་པོའི་རིག་གནས་ལ་ཆ་མཚོན་ནའང་དུས་རབས་ཉི་ཤུ་རྩ་གཅིག་པའི་ནང་འདིར་གཞིས་བྱེས་ཞིབ་འཇུག་པ་སུ་དང་གང་ཞིག་གིས་ཀྱང་སོ་སོའི་ཆོས་བརྒྱུད་དང་གྲུབ་མཐའི་ལ་རྒྱ་ཙམ་ལ་མ་ལྟོས་པར་རྒྱུས་ལོན་དང་ཞིབ་འཇུག་གནང་འོས་ལ་དེ་ཉིད་བཀག་རྒྱ་ཞིག་ལ་བརྩིས་ནས་བསྡད་ན་ང་ཚོའི་རིག་གནས་ཀྱི་ཁྱོན་ཡངས་པའི་འཕེལ་རྒྱས་དང་མིའི་རིགས་ཀྱི་འདས་མ་འོངས་ད་ལྟའི་རིག་གནས་ཀྱི་བང་མཛོད་ཁྲོད་ནས་ང་ཚོའི་མེས་པོའི་ཤུལ་བཞག་གི་ནོར་བུ་རྣམས་ས་རྡུལ་གྱིས་ཟོས་ནས་རྨེག་མེད་དུ་འགྲོ་བར་ཉེན་ཁ་ཤིན་ཏུ་ཆེ་བ་ནི་སྨྲ་ག་ལ་དགོས།